મુંબઇ અને પુણે વચ્ચે સાંજે ૪ વાગ્યાથી મેચ શરૃ થશે
આજે જયપુરમાં રાજસ્થાન રોયલ્સ અને કિંગ્સ ઇલેવન પંજાબ વચ્ચે મુકાબલો
વોર્નની વિદાય બાદ દ્રવિડની કેપ્ટન્સીમાં રાજસ્થાન નવી શરૃઆત કરશે ઃ તેંડુલકરના રમવા અંગે અનિશ્ચિતતા
દ્રવિડ વિ. ગીલક્રિસ્ટ વચ્ચે રાત્રે ૮થી ટક્કર
જયપુર,તા.૫
વોર્નની વિદાય બાદ દ્રવિડની કેપ્ટન્સી હેઠળ રાજસ્થાન રોયલ્સ આવતીકાલે નવી શરૃઆત કરવાના ઇરાદા સાથે કિંગ્સ ઇલેવન પંજાબ સામે જયપુરમાં રમવા ઉતરશે. આઇપીએલની પાંચમી સિઝનમાં પ્રથમ મેચ રમી રહેલી દ્રવિડ અને ગિલક્રિસ્ટની ટીમ વિજય સાથે શુભારંભ કરવાના ઇરાદા સાથે રમવા ઉતરશે.
જયપુરમાં રાત્રે ૮ વાગ્યાથી મેચનો પ્રારંભ થશે. તે અગાઉ મુંબઇ ઇન્ડિયન્સ નવા કેપ્ટન હરભજનની આગેવાનીમાં સતત બીજો વિજય મેળવવાના લક્ષ્ય સાથે પુણે વોરિયર્સ સામે રમવા ઉતરશે. મુંબઇમાં સાંજે ૪ વાગ્યાથી હરભજન અને ગાંગુલીની ટીમો વચ્ચે જંગ જામશે.
મુંબઇ વિ. પુણે
ગત વર્ષના ચેમ્પિયન ચેન્નઇને આઠ વિકેટથી પછાડયા બાદ મુંબઇ ઇન્ડિયન તેના હોમગ્રાઉન્ડ પર પુણે વોરિયર્સ સામે વિજય મેળવવાના ઇરાદા સાથે રમવા ઉતરશે. હરભજનની કેપ્ટન્સી હેઠળ મુંબઇએ ઓલરાઉન્ડ દેખાવ કર્યો હતો. પ્રજ્ઞાાન ઓઝા, પોલાર્ડ અને મલિંગાની અસરકારક બોલિંગે પુણેની જીતનો પાયો નાંખ્યો હતો. જ્યારે સાઉથ આફ્રિકાના બેટ્સમેન લેવીએ અડધી સદી ફટકારીને તેની પ્રતિભાની સાબિતી આપી દીધી હતી. તેંડુલકરને પ્રથમ મેચ દરમિયાન ઇજા થતાં તેણે મેદાન છોડયું હતુ પણ તેની ઇજા ગંભીર ન હોવાનું મનાય છે. જો કે આવતીકાલે તે રમશે કે કેમ તે અંગે મેચ પહેલા જ કોઇ નિર્ણય લેવાશે.
કેન્સરની સારવાર લઇ રહેલા યુવરાજની ગેરહાજરીમાં પુણે વોરિયર્સ ગાંગુલીની આગેવાનીમાં જીતના સિલસિલોનો પ્રારંભ કરવા માટે આતુર છે. પુણેને આઇપીએલના પ્રારંભ અગાઉ જ હોપ્સ અને સ્મિથની ઇજાને કારણે ફટકો પહોંચી ચુક્યો છે. તેમનો ઓસ્ટ્રેલિયન સ્ટાર ખેલાડી માઇકલ ક્લાર્ક હાલમાં ટીમની સાથે વિન્ડિઝમાં હોવાથી આવતીકાલની મેચ ગુમાવશે. જો કે તેઓને ફર્ગ્યુસન, નાથન મેકુલમ, મુરલી કાર્તિક, જાધવ, ડિન્ડા જેવા ખેલાડીઓને સહારે જીતવાનો વિશ્વાસ છે. કાગળ પર મુંબઇની સરખામણીમાં થોડી નબળી જણાંતી પુણની ટીમને ગાંગુલીની કેપ્ટન્સીનો કમાલ વિજય અપાવે તો નવાઇ નહી.
દ્રવિડની કેપ્ટન્સી હેઠળ રાજસ્થાન રોયલ્સ નવી શરૃઆત કરવા ઉત્સુક છે. લો-પ્રોફાઇલ મનાતી રાજસ્થાનની ટીમ ભુતકાળમાં ચમત્કારિક સફળતા મેળવી ચુકી છે અને હવે તેઓ નવી સિઝનમાં ઝંઝાવાત જગાવવા આતુર છે. રાજસ્થાનમાં સાઉથ આફ્રિકન ઓલરાઉન્ડર બોથા તેમજ ઓસ્ટ્રેલિયાના સિનિયર ખેલાડીઓ હોજ અને હોગનો સમાવેશ થાય છે. આ ઉપરાંત ઓવેશ શાહ અને ફાસ્ટ બોલર ટૈટ પણ મેચનો તખ્તો પલ્ટી નાંખવાની ક્ષમતા ધરાવે છે. ગુજરાતના ખેલાડીઓ સિધ્ધાર્થ ત્રિવેદી, અમિત સિંઘ તેમજ પીનલ શાહનાં દેખાવ પર પણ બધાની નજર રહેશે. રાજસ્થાન પાસે ઘરઆંગણાના પણ યુવા સ્ટાર ખેલાડીઓની હાજરી હોવાથી તેઓ હોમગ્રાઉન્ડ પર વિજય મેળવવા માટે થનગની રહ્યા છે.ગિલક્રિસ્ટની કેપ્ટન્સી હેઠળની કિંગ્સ ઇલેવન પંજાબની ટીમમાં ટ્વેન્ટી-૨૦ના સુપરસ્ટાર્સ છે, જેઓ એકલા હાથ હારની બાજીને જીતમાં પલ્ટી શકે તેમ છે. અઝહર મહમુદની સાથે સાથે સ્પિનર પીયુષ ચાલવા ટીમની સફળતા માટે નિર્ણાયક રહેશે તેમ મનાય છે. ફલ્કનેર, પ્રવિણ કુમાર, વલ્થાટી, મેસ્કરેન્હાસ પણ તેમની પ્રતિભાનો પરિચય આઇપીએલની અગાઉની સિઝનમાં આપી ચુક્યા છે. ભારતીય ડોમેસ્ટીક ક્રિકેટના સ્ટાર્સ પણ ધમાકેદાર દેખાવ કરતાં ટ્વેન્ટી-૨૦ વર્લ્ડ કપની ટીમમાં સ્થાન મેળવવા માટે પસંદગીકારોનું ધ્યાન ખેંચવાનો પ્રયાસ કરશે. ગુજરાતના ભાર્ગવ ભટ્ટના દેખાવ પર પણ નજર રહેશે